《次韵斯远折梅之作》
宋代·赵蕃

春归寂寞谁与传，梅开年后并腊前。
江南此物处处有，不论水际仍山颠。
为之著句道所以，点检败箧曾年年。
七言五字古复律，非独爱渠还自怜。
见君新就之长篇，有如潢潦投清涟。
俗间比拟不足道，老大更争儿女妍。
山行蜡屐要上下，水泛艇子思延缘。
岂惟病思待一洗，直恐高致成轻捐。
定逢缟衣露皎洁，仍听翠羽啁清圆。
赋成从使笔并秃，饮隽更须瓶屡眠。

作者简介：赵蕃（1143年～1229年），字昌父，号章泉，原籍郑州。理宗绍定二年，以直秘阁致仕，不久卒。諡文节。